Марина Васильева  1948 йылда оса башлай. 1951 йылда Новосибирск авиация техникумын тамамлай, шунан  һуң Коминтерн исемендәге заводта (1951—1953) инженер-конструктор булып эшләй. Артабан Саранскта ДОСААФ-тың Үҙәк осоу-техник мәктәбен тамамлау менән  (аҙаҡ — Киев авиация институтының Мәскәү филиалы) унда бер ни тиклем ваҡыт инструктор булып эшләй, ә 1958 йылда В.П.Чкалов исемендәге  үҙәк аэроклубта осоусы-инструктор була. Истребитель менән идара итеү хоҡуғы алыу өсөн ул  хәрби хеҙмәткә ҡабул итеүгә өлгәшә, ә һуңғараҡ Ленинград  граждандар авиацияһы академияһын тамамлай.